b"\n_START_ARTICLE_\nCentre de color\n_START_PARAGRAPH_\nUn centre de color, centre F (de l'alemany Farbenzenter; farbe: color) o electr\xc3\xb3 atrapat \xc3\xa9s un tipus de defecte cristal\xc2\xb7logr\xc3\xa0fic en el qual un ani\xc3\xb3 vacant en un cristall s'omple amb un o m\xc3\xa9s electrons, depenent de la c\xc3\xa0rrega dels ions desapareguts en el cristall. Els electrons en aquests llocs vacants o buits tendeixen a absorbir la llum en l'espectre visible de manera que un material que sol ser transparent es torna de color. Aquest \xc3\xa9s l'origen del nom, centre F, que s'origina a partir de la paraula alemanya Farbzentrum. La traducci\xc3\xb3 d'aquest terme tamb\xc3\xa9 ens d\xc3\xb3na el seu sin\xc3\xb2nim centre de color, que tamb\xc3\xa9 pot fer refer\xc3\xa8ncia a aquests defectes. El color es deu a una excitaci\xc3\xb3 de l'electr\xc3\xb3 en l'entorn localitzat on es troba, envoltat d'ions, i els seus nivells d'energia similars als d'un electr\xc3\xb3 atrapat en una caixa esf\xc3\xa8rica microsc\xc3\xb2pica._NEWLINE_Els centres F s\xc3\xb3n sovint paramagn\xc3\xa8tics i per tant poden ser estudiats per t\xc3\xa8cniques de resson\xc3\xa0ncia paramagn\xc3\xa8tica electr\xc3\xb2nica. Com m\xc3\xa9s gran sigui el nombre de centres F, m\xc3\xa9s intens \xc3\xa9s el color del compost._NEWLINE_Els centres F s\xc3\xb3n molt freq\xc3\xbcents en cristalls d'halurs com ara el fluorur de calci, sobretot de metalls alcalins. Els centres F poden ser creats fent passar vapors de sodi sobre cristalls de clorur de sodi, NaCl, de manera que els ions clorur, Cl\xe2\x81\xbb, es combinen amb els ions de metall produint defectes no estequiom\xc3\xa8trics dins de la xarxa. Els electrons alliberats en aquest proc\xc3\xa9s es difonen per ocupar llocs vacants de la xarxa. Tamb\xc3\xa9 la radiaci\xc3\xb3 ionitzant pot produir centres F._NEWLINE_Aquests defectes s\xc3\xb3n els responsables dels canvis en l'absorci\xc3\xb3 infraroja, visible i ultraviolada en materials transparents sotmesos a radiacions o tractaments qu\xc3\xadmics."